Los adverbios d'afirmación en aragonés se fan servir en esta luenga romance pa expresar u refirmar una afirmación.

Si
L'adverbio si deriva de lo latín SIC. Ye l'adverbio d'afirmación més común en aragonés sí, fendo part de la oposición basica si - no.
¡Oh, sí!, sí que n'hai de tabans. (aragonés tellán)

Como intensificador d'este adverbio d'afirmación tenemos prou (que) sí, que en belsetán se diz tamién profés.

O
En chistabín existe tamién o, adaptación de l'occitán oc:
O, con este nevazo tan gran ya nos vagará d'asperar.

Tamién
La palabra tamién deriva de lo latín TAM BENE. Ye un adverbio d'afirmación común en aragonés.
Tamién son malos ixes chicalons. (aragonés tellán)

En benasqués se documenta este mesmo emplego, pero se fa servir la variant tamé, y mesmo tabé.
Tamé yes prou tonto de no querir-la.

L'adverbio tamién / tamé fa parella con l'adverbio de negación tampoc(o).

Equiliquá
Ye un italianismo que corresponde a eccoli qua. Encara que bel autor considere que ye una interchección, tiene matices d'afirmación equiliqua u equiliquá, muito usual tamién en castellano d'Aragón.
Adverbios d'afirmación en aragonés